b'\n_START_ARTICLE_\nPape\xc5\xbe Inocenc II.\n_START_SECTION_\nKardinali izvolijo dva pape\xc5\xbea 1130\n_START_PARAGRAPH_\nKo je Honorij II. \xc5\xa1e umiral, je gospodarsko zelo vplivna rimska rodovina Pjerleonejevih \xe2\x80\x93 ki so bili sicer judovskega porekla pa so se pokristjanili \xe2\x80\x93 uporabila vsa sredstva, da bi postavila kardinala Petra Leoneja za pape\xc5\xbea. Kakor hitro je pape\xc5\xbe zatisnil o\xc4\x8di, je ve\xc4\x8dina kardinalov \xe2\x80\x93 kamor jih je v njihovo zastra\xc5\xbeeno pala\xc4\x8do zbral Frangipani \xe2\x80\x93 izvolila pobo\xc5\xbenega in u\xc4\x8denega kardinala Gregorja Papareschi-ja za pape\xc5\xbea Inocenca II. in sicer \xc5\xbee 14. februarja 1130 ob devetih zjutraj. Nasprotna stranka pa ni zamujala, ampak je \xc5\xa1e istega dne popoldne nekaj kardinalov in podkupljeno ljudstvo oklicalo za pape\xc5\xbea Petra Leone-ja pod imenom Anaklet II.. _NEWLINE__NEWLINE_Gregorja je izvolilo za pape\xc5\xbea 16 kardinalov. On je bil prej benediktinski opat. ter regularni kanonik v Lateranu, diakon pri S. Angelo in Pescheria. _NEWLINE_Od 1118 je bil dekan kardinalskega zbora. 20 kardinalov pa je nekaj ur pozneje izvolilo za pape\xc5\xbea Petra: v Cerkvi je nastal razdor. _NEWLINE__NEWLINE_Ko je Inocenc opazil nemire, se je \xc5\xbee petega dne hotel odpovedati pape\xc5\xa1tvu; kardinali pa so ga najprej prosili, naj ostane; nato so mu v primeru odstopa zagrozili z izob\xc4\x8denjem. Niso namre\xc4\x8d hoteli sprejeti posvetnega, celo razuzdanega Petra. Inocencijev polo\xc5\xbeaj pa je postal v prekucu\xc5\xa1kem mestu tako negotov, da se je zatekel k francoskemu kralju \xe2\x80\x93 kjer je na\xc5\xa1el zavetje, podobno kot \xc5\xbee pet njegovih prednikov. Tedaj je Anaklet II. zasedel baziliko sv. Petra, Lateran z zakladnico in prisilil celo ponosne Frangepane, da ga priznajo.\n_START_SECTION_\nBernard je podprl Inocenca\n_START_PARAGRAPH_\nFrancoski kralj Ludvik VI. se je skupaj s \xc5\xa1kofi, ki so zasedali 1130 v \xc3\x89tampesu, v tej zmedi obrnil na \xc5\xbee tedaj spo\xc5\xa1tovanega Bernarda in mu zaupal odlo\xc4\x8ditev o tem, kateri pape\xc5\xbe je pravi. \xc4\x8ceprav se je obotavljal in trepetal pred nehvale\xc5\xbeno vlogo, je vendar po nagovarjanju od vseh strani, sprejel nelahko nalogo. Najprej se je posvetoval  z magdebur\xc5\xa1kim nad\xc5\xa1kofom Norbertom. Temeljito sta preu\xc4\x8dila potek volitev, vrstni red, nato zasluge izvoljenih in na temelju vsega pri\xc5\xa1la do sklepa, da se mora Cerkev pridru\xc5\xbeiti Inocencu. Zna\xc4\x8dilno je, kar je Bernard zapisal o ko\xc4\x8dljivi zadevi v nekem pismu:  _NEWLINE_ \xc2\xbb\xc4\x8ce je vse to, kar govorijo o Anakletu II., res, potemtakem ta \xc4\x8dlovek ne samo da ne more biti glavar Cerkve, ampak niti du\xc5\xa1ni pastir kake hribovske vasice. \xc4\x8ce pa to ni res, je tudi tedaj primerno, da se ne odlikuje cerkveni poglavar le po svetem \xc5\xbeivljenju, ampak tudi po neomade\xc5\xbeevanem dobrem imenu._NEWLINE_Po Bernardovi odlo\xc4\x8ditvi so sprejeli Inocenca za pape\xc5\xbea v Franciji, kjer je posvetil novo klinijsko baziliko. Priznali so ga tudi v Nem\xc4\x8diji, \xc5\xa0paniji, Angliji in na Mad\xc5\xbearskem; Anakletu je ostal zvest do nadaljnjega le Rim in Milano. _NEWLINE_Zadeva pa je naletela na hude odpore. V Li\xc3\xa9gu se je Bernard sre\xc4\x8dal z angle\xc5\xa1kim kraljem, ki se je dolgo obotavljal priznati zakonitega pape\xc5\xbea, \xc4\x8de\xc5\xa1 da mu vest ne dovoli. Na to mu je svetnik drzno odgovoril: \xc2\xbbVeli\xc4\x8danstvo naj skrbijo tisti njihovi grehi, za katere bo moralo odgovarjati pred Bogom. Tega enega pa jaz vzamem na svojo vest.\xc2\xab\xc2\xa0In kralj se je vdal. _NEWLINE_\xc5\xa0e ve\xc4\x8dji uspeh je po\xc5\xbeel z akvitanijskim vojvodom Viljemom. Ta velikanski, divja\xc5\xa1ki in prepirljivi \xc4\x8dlovek je dr\xc5\xbeal s protipape\xc5\xbeem. Bernard mu je zaman pihal na du\xc5\xa1o. Neko\xc4\x8d je vojvoda prisostvoval slovesni ma\xc5\xa1i; po povzdigovanju je Bernard v povzdignjene roke vzel Najsvetej\xc5\xa1e, krenil proti vojvodu in govoril takole: \xc2\xbbMi, Bo\xc5\xbeji slu\xc5\xbeabniki, smo te zaman prosili; nisi se nam uklonil. Sedaj se ti bli\xc5\xbea sam glavar Cerkve in tvoj Gospod, sodnik, pred \xc4\x8digar imenom se pripogne vsako koleno v nebesih, na zemlji in pod zemljo. V njegove roke bo neko\xc4\x8d pri\xc5\xa1la tudi tvoja du\xc5\xa1a. Ali se ga upa\xc5\xa1 zavre\xc4\x8di tako, kakor si delal z njegovimi slu\xc5\xbeabniki?\xc2\xab\xc2\xa0Navzo\xc4\x8dim je zaledenela kri v \xc5\xbeilah. Vojvoda je prebledel, zatrepetal in se nezavesten zgrudil na zemljo. Bernard se ga je dotaknil in ko se je ovedel, je storil po Bernardovi \xc5\xbeelji. 38 leten se je odpovedal prestolu in za\xc4\x8del spokorno \xc5\xbeivljenje. _NEWLINE__NEWLINE_Trikrat se je napotil Bernard v Italijo mirit sprte kneze in mesta. Posre\xc4\x8dilo se mu je, da je uvedel pape\xc5\xbea Inocenca v Rim, k svetemu Petru. Ko je po Anakletovi smrti njegova stranka izvolila novega protipape\xc5\xbea in sicer Viktorja IV., ga je Bernard nagovoril na odpoved slu\xc5\xbebi zaradi miru v Cerkvi. Tedaj se je Inocenc lahko za stalno vrnil v Rim.\n_START_SECTION_\nKoncil sprave\n_START_PARAGRAPH_\n._NEWLINE_Da bi odpravil posledice razkola in utrdil notranjo svobodo Cerkve nasproti vladarjem, je sklical in vodil Drugi lateranski koncil._NEWLINE__NEWLINE_Na tem vesoljnem cerkvenem zboru so bili koncilski o\xc4\x8detje res temeljiti: odstranili so protipape\xc5\xbea in vse \xc5\xa1kofe, ki jih je on posvetil. Po Francoskem so celo iskali oltarje, ki jih je on posvetil, ter jih podirali. _NEWLINE__NEWLINE_Pod zavetje \xc2\xbbBo\xc5\xbejega miru\xc2\xab\xc2\xa0so postavili vse popotnike, kmete in trgovce. Vsak razbojnik ali velika\xc5\xa1, ki bi jih napadel in oropal, bi zapadel v cerkveno izob\xc4\x8denje. Kr\xc5\xa1\xc4\x8danski vladarji so morali take preganjati in kaznovati.\n_START_SECTION_\nRimska republika\n_START_PARAGRAPH_\nRimsko ljudstvo, ki se je \xc5\xbee od 1140 upiralo, je 1142 oklicalo republiko ter izvolilo konzule in senat.\n_START_SECTION_\nVpliv na slovensko ozemlje\n_START_PARAGRAPH_\nV \xc4\x8dasu pape\xc5\xbea Inocenca II. sta na Slovenskem nastali dve pomembni redovni naselbini: v Gornjem gradu in v Sti\xc4\x8dni. Za \xc4\x8dasa klinijske obnove je nastalo na obrobju slovenskega narodnostnega ozemlja \xc5\xbee ve\xc4\x8d benediktinskih samostanov:  \xc5\xa0tivan pri Trstu pred 7. stoletjem, Osoje pred 1028, Mo\xc5\xbeac 1085, Ro\xc5\xbeac 1085, Millstatt 1091, \xc5\xa0t. Pavel 1091, Podklo\xc5\xa1ter 1106 na Koro\xc5\xa1kem. Leta 1140 so benediktinci zgradili samostan v osr\xc4\x8dju slovenskega prostora, v Gornjem gradu. Tega so kasneje uporabili pri ustanovitvi ljubljanske \xc5\xa1kofije. _NEWLINE_Dvanajsto stoletje imenujejo tudi \xc2\xbbBernardovo stoletje\xc2\xab. Takrat se je cistercijanski red \xe2\x80\x93 reformirani benediktinci- naglo \xc5\xa1iril; po letu 1130 so pri\xc5\xa1li cistercijani v Sti\xc4\x8dno. Okoli leta 1136 jim je oglejski patriarh Peregrin izro\xc4\x8dil zelo obse\xc5\xbeno \xc5\xbeupnijo \xc5\xa0entvid, \xc2\xbbnaj jo bratje oskrbujejo, spovedujejo, pridigajo, ma\xc5\xa1ujejo, dele zakramente, previdevajo bolnike\xc2\xab._NEWLINE_Sti\xc4\x8dna je kaj kmalu postala mo\xc4\x8dno versko, duhovno, kulturno in gospodarsko sredi\xc5\xa1\xc4\x8de, ki je skozi ve\xc4\x8d stoletij po svojem pomenu presegalo Ljubljano. V Sti\xc4\x8dni je bila od 16. do 18. stoletja edina glasbena \xc5\xa1ola na Slovenskem.\n_START_SECTION_\nSmrt\n_START_PARAGRAPH_\nPape\xc5\xbe Inocenc II. je umrl 24. septembra 1143 v Rimu  (Italija, Pape\xc5\xa1ka dr\xc5\xbeava, Sveto rimsko cesarstvo). _NEWLINE__NEWLINE_Pokopan je v Cerkvi sv. Petra v Rimu'